
–	като взе предвид своите предходни резолюции относно Судан,
–	като взе предвид Декларацията от Джеда за ангажимент за защита на цивилното население на Судан,
–	като взе предвид Всеобщата декларация за правата на човека,
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че ожесточеният конфликт между суданските въоръжени сили и силите за бърза подкрепа продължава да бъде основната причина за животозастрашаващата и остра продоволствена несигурност в Судан, засягаща 18 милиона души, 5 милиона от които са в извънредни условия на глад;
Б.	като има предвид, че над 7,5 милиона души са били принудително разселени в Судан и извън него, което е довело до тежки страдания, по-специално сред жените и децата; като има предвид, че понастоящем Судан има най-голям брой разселени лица в световен мащаб; 
В.	като има предвид, че в конфликта са били убити около 12 000 души; като има предвид, че в Дарфур и в цялата страна са се увеличили нападенията на етническа основа, по-специално срещу общността на масалитите, което сериозно увеличава риска от етническо прочистване; като има предвид, че системно се използва сексуално насилие;
Г.	като има предвид, че конфликтът драстично е изострил недостига на основни доставки и гориво в райони с ограничен достъп за хуманитарната помощ; като има предвид, че конфликтът е обхванал и зърнопроизводителни райони; като има предвид, че страната е с най-високия процент на недохранване при децата в световен мащаб; 
Д.	като има предвид, че нападенията над хуманитарни работници и инфраструктура са накарали някои организации да преустановят операциите си, което нарушава продоволствената сигурност;
Е.	като има предвид, че през 2023 г. Комисията мобилизира над 128 милиона евро в отговор на хуманитарната криза в Судан; 
1.	решително осъжда продължаващото насилие между враждуващите въоръжени фракции в Судан, нарушенията на правата на човека и произтичащата от това продоволствена несигурност; изразява съжаление във връзка с многократните нападения срещу цивилното население и припомня на всички фракции техните задължения съгласно международното право;
2.	призовава всички страни в конфликта незабавно да прекратят враждебните действия, да улеснят безопасния, навременен и безпрепятствен достъп до хуманитарна помощ, включително като изпълнят ангажиментите си съгласно декларацията от Джеда, и да се стремят към постигане на споразумение за мирно разрешаване на конфликта; напълно подкрепя всички регионални и международни усилия в това отношение; призовава външните страни в конфликта да се въздържат от намеси, които допринасят за конфликта и нестабилността;
3.	подчертава необходимостта да се гарантира равен достъп до хуманитарна помощ за цивилното население, което страда в условията на непрестанни боеве, недостиг на храна, вода и гориво, ограничени комуникации и електричество, както и много високи цени за основни продукти; 
4.	призовава ЕС и неговите държави членки да увеличат спешното финансиране за хуманитарните дейности в Судан и съседните му държави; подчертава необходимостта от предоставяне на специфична подкрепа за жертвите на сексуално насилие, включително чрез механизми за защита, грижи, лечение и подкрепа;
5.	призовава ЕС да наложи санкции на лицата, отговорни за нарушения на правата на човека, съгласно глобалния режим на ЕС на санкции за нарушения на правата на човека; призовава Съвета за сигурност на ООН да санкционира нарушенията на оръжейното ембарго на ООН срещу Дарфур и да разшири обхвата на това ембарго в цялата страна; 
6.	възлага на своя председател на предаде настоящата резолюция на Съвета, на органите на властта в Судан, на Африканския съюз, на генералния секретар на ООН и на Панафриканския парламент.

